
Frazémák a Felső-Bodrogközből és Ung-vidékről

Ha nyelvészeti vizsgálódásba kezdünk, a nyelvi rendszer széles tárházával találjuk szembe magunkat, melyből kedvünkre szemezgethetünk. E dolgozat anyaga szintén hasonlóképpen szemezgetésnek az eredménye. Kutatási körének a magyar nyelv szókészletének frazeológiai oldalát tekinti, mindezt leszűkítve egy kisebb tájegységre.
A dolgozat fő része a témakör elméleti megközelítéséből, a múlt korok kutatási ismereteinek összegzéséből és a saját kutatásom eredményének ismertetéséből áll. A kutatásom célja, hogy feltárja a Felső-Bodrogköz és az Ung-vidék helyi frazémaanyagát. Mindebben a két tájegység 50 év feletti lakosai nyújtottak nekem segítséget. Az összegyűjtött szólás- és közmondásanyagra strukturálatlan interjú segítségével tettem szert, melyet munkámban gyűjteményes formában közlök.
A gyűjtés során kiderült, hogy a két tájegység szólásanyaga leginkább a szóláshasonlatokban gazdag, melyek gyökerei nagyobbrészt a helyi adomákban találhatók. Kiemelkedőek közülük azok, amelyek Kisgéres településhez kötődnek.
Kutatómunkámmal azok körébe szeretnék besorakozni, akik a Felső-Bodrogköz és az Ung-vidék térségét kívánják minél alaposabban feltárni, és akik szívügyüknek érzik a hagyományápolást, hisz a szólások és közmondások értékeket közvetítenek. 



